Anno Domini millesimo trecentesimo quadragesimo quarto statuta sunt haec apud Cistercium in Capitulo generali. 1.  In primis, cum humilis Parisiensis universitas, cuius est non modica portio Sancti Bernardi studium, de virtutum et sapientiae fontali principio sui luminis radios diffundens, mundum illuminat universum, idcirco ut copiosiores radios luminis valeat effundere in futurum, generale Capitulum statuit, ordinat salubriter et diffinit quatinus abbates nostri Ordinis scolares habiles et idoneos ad scientiam acquirendam, cum bursis integris mittere non omittant, alioquin poenas in statutis papalibus contentas eo ipso se noverint incurrisse. Abbates autem qui bursas anni praeteriti non solverunt, nisi infra proximum Natale Domini Parisius mittere summam in qua remanent obligati studuerint, ab ingressu ecclesiae noverint se suspensos ; quam suspensionem, si per mensem sustinuerint animo indurato, eo ipso sciant se excommunicationis sententiam alligatos. Et sciendum quod anno futuro scolares praedicti studii quatuordecim libras parisienses imbursabunt. 2.  Item, prout generali Capitulo est delatum, nonnulli nostri Ordinis monachi cum ad prioratus plebanios seu capellas ad Ordinis nostri monasteria iure patronatus vel alias spectantes, quasi provisione cum episcoporum dioecesanorum decreto et licentia sunt promoti, cum delinquunt vel eis ab abbatibus suis aliquid imperatur, obedire renuunt et contemnunt, subiectos se esse tantummodo dioecesanis episcopis asserentes, in praeiudicium iurisdictionis paternae et enervationem monasticae disciplinae. Eapropter generale Capitulum malignantium subterfugiis cupiens obviare, statuit, ordinat et diffinit, quatinus nostri Ordinis monachi cuiuscumque regionis, nationis aut conditionis existant, qui sunt et in posterum erunt promoti ad dictos prioratus plebanios, ecclesias seu capellas, nisi mandatis suorum abbatum et correctionibus de se factis ratione excessuum commissorum paruerint humiliter et devote, vocem in capitulo vel alibi non habeant ; moram in monasterio protrahere non praesumant, nec tamquam membra ab unitate Ordinis praecisa ad tractandum de negotiis monasteriorum cum ceteris admittantur aut eis de communi *substantia* administretur, nisi prout transeuntibus hospitibus fieri consuevit. 3.  Item, ut interioris mentis religio per exteriorem habitum decentius ostendatur, generale Capitulum quorumdam abusum qui terminos, quos sancti patres provide posuerunt, nituntur perperam transgredi, novis curiositatibus et curiosis novitatibus in habitibus exquisitis nitorem Ordinis obumbrantes, non sine scandalo plurimorum, reprobans praecipit et diffinit, quatinus de cetero nulli nostri Ordinis habitum, quocumque nomine hic censeatur, deferre liceat alterius coloris quam bruni et albi, prout in statutis papalibus continetur ; in calceamentis autem et aliis circa se positis et ponendis, adeo honeste et composite se habeant quod in eis nihil appareat quod possit aut debeat offendere intuentes. Si quis autem praedictorum temerarius transgressor extiterit, Ordinis consuetudinem antiquam derelinquens, et saecularibus, a quibus nos decet esse extraneos, se conformans eo ipso excommunicationis sententiam se noverit incurrisse, quia error, cui non resistitur, approbari videtur. 4.  Item, cum frustra esset privilegia impetrare, nisi essent qui ea viriliter et debite tuerentur, hinc est quod generale Capitulum aspiciens ac crebra meditatione attendens qualiter domini archiepiscopi et episcopi moderni temporis libertates nostri Ordinis infringere molientes, exactiones varias ac novitates alias indebitas ab nostro monastico Ordine exigere et imponere, contra ipsius Ordinis communia privilegia non verentur, asserentes se super haec a Sede Apostolica gratiam obtinere ; eapropter idem Capitulum, domini nostri cardinalis, communicato sibi bonorum et iurisperitorum consilio, litteris exhortatum statuit, ordinat et diffinit, quatinus cum de cetero huiusmodi exactiones seu novitates in Ordine evenire contigerit contra privilegia Ordinis communia, abbates illico appellare studeant, appellationesque viriliter prosequantur in expensis communibus monasteriorum provinciae in qua hoc contigerit evenire. Tres autem primi illius provinciae abbates convocandi ceteros et contributiones super hoc imponendi per ipsam provinciam, prout est alias diffinitum, habeant potestatem. Ad appellationem autem super praemissis ad romanam Curiam iam emissas praesentem diffinitionem extendit idem Capitulum generale. 5.  Item, cum a bono iugi obedientiae regularis impudenter exorbitet frivola excusatio adinventa, hinc est quod generale Capitulum, absentiam quamplurimorum abbatum perperam remanentium a Capitulo generali non ferens aequanimiter, ordinat et diffinit quod receptores excusationum abbatum remanentium iuramenta exigant ab excusatoribus eorumdem an causas remanentium sciant vel credant saltem verisimiliter esse veras, dictique receptores causas ipsas studeant referre coram Diffinitoribus qui de sufficientia tractabunt et ex ordine debito iudicabunt. Sane ne obedientes viderentur forsitan non proficere, si rebelles non reportarent debitam ultionem, ordinat et statuit Capitulum quod cogantur dicti abbates se minus sufficienter excusantes, ad duplum eo solvendum quod in expensis facerent veniendo. 6.  Item, contributionem duodecim millium florenorum pro pensione domini cardinalis, debitis Ordinis exsolvendis et aliis negotiis utiliter promovendis a singulis abbatibus Ordinis in sequenti generali Capitulo solvendorum, generale Capitulum ordinat et imponit. Quicumque vero abbates summas sibi impositas solvere neglexerint in praelibato termino, sententiam excommunicationis ipso facto se noverint incurrisse. Cellerarii vero et eorum bursarii in praemissis negligentes ex tunc pronuntiat depositos idem Capitulum generale, nullum deinceps habituros officium, donec de contributione fuerit sic debita ex integro satisfactum. 7.  Item, cum iuxta beati regulam Benedicti, ad abbatem cuiuslibet monasterii, seniores domus suae, quos cognoverit meliores, ad se super tractandis pro consilio pertineat evocare, generale Capitulum ordinat et diffinit, quatinus de cetero ad consilium abbatis nullus accedere praesumat, nisi per abbatem fuerit evocatus. Morem autem vel verius abusum, qui in aliquibus Alemanniae partibus in contrarium inolevit, ut dicitur, expresse reprobat Capitulum generale. COMMISSIONES. 8.  Cum ab illis non sint beneficia subtrahenda, quibus in recompensationem meriti sunt concessa, hinc est quod cum fratri Michaeli de Caldun., quondam abbati de Cliva annua pensio centum solidorum de consensu patris abbatis, abbatis successoris monasterii memorati, tamquam benemerito fuerit assignata, quae sibi solvi absque causa rationabili, ut asserit, recusavit. Eapropter generale Capitulum abbati de Carreria praecipit et committit, quatinus de praemissis inquirat, et si ipsum benemeritum ac dictam pensionem sibi fuisse, ut praemittitur, assignatam repererit abbatem de Cliva ad solvendam dictam pensionem dicto fratri Michaeli per censuram Ordinis coerceat et compellat in plenaria potestate. 9.  Item, cum frater Guillelmus de Borbonio, quondam abbas, ut asserit, de Septem fontibus, contra nunc abbatem ipsius monasterii appellaverit ad Capitulum generale super multis gravaminibus sibi, ut dicit, inflictis irrationabiliter et illatis, generale Capitulum patri abbati de Fonteneto, adiuncto sibi abbate de Benedictione Dei in Arvernia, totam controversiam committit pace vel iudicio terminandam in plenaria Ordinis potestate. 10.  Item, cum in Capitulo nuper praeterito abbatibus de Begar et de Sancto Albino commissum extiterit ut querelam et quaestiones quae inter abbatem Veterisvillae et fratrem Nicolaum dictum Brusom monachum dicti loci, vertebantur, vocatis vocandis in potestate plenaria fine debito terminarent, corrigendo noxios et innocentes auctoritate Capituli absolvendo et ex processibus eorum generale Capitulum contra abbatem factis eo quod plene non probabatur quod dictus monachus se obligaverat probaturum, non potuerunt ad diffinitivam sententiam procedere in praemissis. Eapropter generale Capitulum abbatibus de Fonte *Danielis* et de Thoriniacho praecipit et committit, quatinus ad locum praedictum personaliter accedentes processus praedictos secum deferant, et auditis quae utraque pars dicere et proponere voluerit ad sui iustitiam confovendam, perficiant et compleant quod remanserat per primos commissarios incompletum, et referant Capitulo generali. Et quia post appellationem per abbatem interpositam, cui dicti commissarii ob reverentiam Capituli detulerunt, licet de iure non teneret, ipsi commissarii abbatem ab administratione huiusmodi suspenderunt, generale Capitulum dictam suspensionem revocat et annullat quousque per ipsum Capitulum aliud fuerit ordinatum. 11.  Item, cum immoderata pensio nonno Roberto quondam abbati de Walleya fuerit assignata, prout generali Capitulo est suggestum, abbatibus de Fontanis et de Joravalle committit Capitulum generale, quatinus dictam pensionem, consideratis dicti nonni Roberti meritis, habeant aequitatis suadente merito moderari. Si autem dicti abbates, vel alter eorum a partibus vel aliqua partium fuerint recusati, moderationem huiusmodi valeant aliis abbatibus committere non suspectis, auctoritate Capituli generalis. 12.  Item, cum abbas Altaecumbae auctoritate Capituli et domini Pontigniacensis nonno Ioanni de Lay., quondam abbati de Cassenia, grangiam de Cultilibus in comitatu de Foresio situatam pro pensione sua assignasset et concessisset sub certis punctis et conditionibus in quodam instrumento confecto super hoc comprehensis, nihilominus praedictus Ioannes dictam grangiam vi armata et per violentiam occupavit, eamque detinet occupatam, conditiones praedictas in aliquo non implendo, prout Capitulum per patrem abbatem et abbatem proprium extitit informatum. Quapropter generale Capitulum in praedictae violentiae odium, dictum nonnum Ioannem monet in hiis scriptis, unica canonica monitione peremptoria pro tribus et ex causa, quatinus aut conditiones in dicto instrumento specialiter insertas impleat, aut grangiam de Cultibus (*sic*) praedictam monasterio de Cassenia liberam et quittam ab omni onere debitorum, sublato difficultatis obstaculo, restituere non postponat infra mensem a praesentis diffinitionis seu monitionis receptione seu notitia numerandum ; alioquin sententiam excommunicationis se noverit incurrisse ; omnibus abbatibus illius provinciae praecipit Capitulum generale, quatinus ipsum excommunicatum denuntient, quousque praedictae monitioni paruerit cum effectu ; quam sententiam si per alium mensem sustinuerit animo indurato, ipsum privat Capitulum omnibus gratiis habitis et habendis, et praecipit ipsum idem Capitulum ad claustrum proprium revocandum, invocato ad hoc, si necesse fuerit, auxilio brachii saecularis. 13.  Item, relevationem monasterii Altaesilvae personarum regularium oneribus et voraginibus debitorum lamentabiliter et quasi irreparabiliter desolati per alienationem, dispersionem vel alias, generale Capitulum patri abbati per se vel per alium committit in plenaria Ordinis potestate. 14.  Item, cum abbates Calabriae et Siciliae a quindecim annis citra et amplius, in suae salutis dispendium, et communitatis Ordinis detrimentum, contributiones ab Ordine impositas non solverunt terminis constitutis, generale Capitulum praedictis dispendiis obviare desiderans et affectans, abbati de Casemario committit, quatinus de praemissis inquirat diligentius veritatem, et quos repererit non solvisse, nisi portiones ipsos contingentes solvere promiserint per suas patentes litteras et sub debito praestiti iuramenti in sequenti Capitulo cum effectu, vel praefigendis terminis per eumdem, eos auctoritate Capituli denuntiet depositos, et conventus ad electionem futuri pastoris procedere studeat, secundum nostri Ordinis instituta. Abbatesque solventes vero, vel solvere, ut est dictum, statutis terminis promittentes, absolvere poterit a sententiis, et ne pereant animae subditorum, cum ipsis misericorditer dispensare auctoritate Capituli generalis. Praedicto autem abbati commissario generale Capitulum praecipit et iniungit, in virtute sanctae obedientiae, quatinus de praemissis omnibus et singulis per se vel per alium sequens Capitulum studeat informare. Abbatem de Arrabona, si ipsum repererit aliquid de contributionibus recepisse virtute commissionis anno praeterito sibi factae, ad solvendum coerceat Capitulum et citet ad Capitulum sequens secundum demerita recepturum ; alioquin excommunicationis sententiam eo ipso se noverit incurrisse. 15.  Item, ad generalis Capituli notitiam est deductum quod cum abbas monasterii de Cambremel in Anglia, assumptis secum de Lancreste et de Walleya monasteriorum abbatibus ad monasterium de Hultum sibi immediate subiectum visitandi gratia declinasset, et expletis hiis quae ad visitationis fuerant oportuna, cum dicto abbate de Walleya recedens a monasterio visitato, frater Thomas de Kael apostata habita secum complicum armatorum multitudine copiosa in dictos abbates de Cambremel et de Walleya eorumque familiam atrociter irruentes in quemdam sacerdotem de eorum familia manus violentas tam sacrilege quam nequiter iniecerunt et adeo graviter vulneraverunt, quod elapso decennio diem clausit extremum, abbatem de Ultum cedere compulerunt, et alium per conventum nominatum patri abbati de Cambremel praesentarunt, et ad impendendum confirmationis beneficium minis et terroribus, non sine plurimorum scandalo, coegerunt, aliaque enormia commiserunt ; quae non volens generale Capitulum conniventibus oculis pertransire, abbati de Savigniacho per se vel per alium seu alios districtissime praecipit et committit, quatinus de praemissis excessibus inquirere studeat diligenter et ad emendationem ipsorum solerter invigilet et intendat ; et quae contra iustitiam et Ordinis instituta invenerit attentata, ad pristinum statum et debitum reducat in plenaria Ordinis potestate ; dictumque apostatam perquirat aut perquiri faciat, usque ad nutum generalis Capituli strictis carceribus alligandum. 16.  Item, cum prout generali Capitulo est delatum, commissarii abbatis Savigniacensis ad partes Angliae saecularium armatorum potentia perterriti et compulsi, fratris Rogerii abbatis monasterii de Combemere cessionem licet inviti receperunt, et alium regimini dicti monasterii praefecerunt. Eapropter generale Capitulum abbati de Savigniaco per se vel per alium committit quatinus si ita est, vocatis evocandis faciat iustitiae complementum, et puniendos puniat severitate condigna, in plenaria potestate ; sic quod unius punitio sit ceteris interdictio delinquendi. 17.  Item, cum abbas de Sancta Corona in Bo[h]emia, suae professionis immemor et salutis, incedat armatus notorie cum incendiariis et raptoribus, in Ordinis vituperium et scandalum plurimorum, delapidetque suum monasterium, super quibus caritative pluries reprehensus, ab hiis non abstinet, sed in sua malitia continue perseverat, prout est generali Capitulo nuntiatum. Eapropter generale Capitulum abbati de Cedelicz committit quatinus ad monasterium de Sancta Corona accedat et ibi diligentia qua convenit se informet super dictis excessibus et inquirat, inquestam sequenti Capitulo referat, et si talia eum commississe reperiat, ex quibus speret ipsum verisimiliter puniturum, ipsum citet ad sequens Capitulum ibi de citatorio faciens promptam fidem. 18.  Item, ad audientiam Capituli generalis reverendorum in Christo patrum ac dominorum Sanctorum Quatuor Coronatorum et Sancti Stephani in (S)celimonte presbiterorum cardinalium sedula insinuatione pervenit quod frater Nicolaus, quondam Cedelicensis abbas, vir utique providus et honestus, per patrem abbatem suum visitationis officium in Cedelicensi monasterio exercentem extitit depositus, inauditis eiusdem defensionibus vel admissis, forma Ordinis non servata, et contra continentiam Clementinae, et licet huiusmodi occasione iam esset querimonia in romana Curia deposita, nihilominus ad supplicationem dictorum dominorum cardinalium remissum est negotium ad Capitulum generale, prout in eorumdem litteris continetur, ut super hoc Capitulum de remedio provideat opportuno. Propterea Capitulum nolens de negligentia seu dissimulata iustitia reprehendi, domino Morimundi per se vel per alium seu alios praecipit et committit, quatinus de modo depositionis praedictae inquirere diligenter studeat veritatem, vocatis qui fuerint evocandi, et si dictum fratrem Nicolaum, Ordinis forma spreta, repererit a regimine pastoralis officii spoliatum, eumdem restituat ad curam et regimen monasterii praelibati ; patrem autem abbatem deponentem, cum illis qui sibi in auxiliis et consiliis astiterunt, taliter puniet quod ceteris transeat in exemplum. Si autem repererit depositionis sententiam, demeritis depositi exigentibus, secundum formam Ordinis esse latam, vel quod spontanea cesserit voluntate, prout quorumdam abbatum litterae videntur praetendere, modernum abbatem ulterius non infestet, sed depositionis praedictae sententiam confirmet auctoritate Capituli generalis. 19.  Item, cum generale Capitulum liquido fuerit informatum quod frater Guillelmus monachus Casalis vallis, fratrem Petrum dicti monasterii monachum et professum manu sacrilega nequiter interemit. Eapropter generale Capitulum dictum fratrem Guillelmum carceri perpetuo in pane et aqua adiudicat mancipandum, omnibus abbatibus Ordinis praecipiens et iniungens, quatinus ipsum perquirant et capi faciant, captumque ad dictum monasterium de Casali vallis mittere studeat dicti monasterii sumptibus et expensis. 20.  Item, cum rationi congruat ut expensarum onera perperam non effugiant qui litis participio non privantur ; hinc est quod petitioni abbatis de Fesya oppressi notabiliter ex anfractibus litium pro tuendis libertatibus Ordinis, cum cogatur in curia archiepiscopi Burdegalensis per officialem ipsius respondere, obtemperans generale Capitulum et annuens contributionem imponendam abbatibus Burdegalensis provinciae committit abbati de Baugezeyo, quatinus [indicet] taxam contributionis alias pro consimili negotio in partibus impositae, si dictam taxationem repererit vel alias prout exiget qu[alitas nego]tii, sic abbates provinciae ad contribuendum in hoc compellat et coerceat per censuram, vel alias coercitiones Ordinis, quod dictum monasterium indemne relevetur et libertates Ordinis non corruant in derisum. 21.  Item, cum frater Alexander de Senis, monachus Sancti Pantaleonis, suggesserit generali Capitulo se fuisse per abbatem Sancti Galgani, cuius tunc professu [s erat, carceri pro] tempore, sine causa et praeter iuris ordinem, mancipatum ; hinc est quod generale Capitulum non credens, sicut nec decet cuilibet spiritui, committit domino Claraevallis, quatinus per se [vel per alium de poena dicti] monachi et querelam tangentibus diligenter se informet, et vocato patre abbate et ceteris evocandis querelanti et ceteris quo… [faciat,] sicut expedit, iustitiae complementum in plenaria Ordinis potestate. Si vero dictum monachum repererit falsa suggessisse Capitulo, ipsum puniat [secundum ipsius] demerita tantae contra Capitulum temeritatis praesumptae. 22.  Item, cum unumquemque deceat in ea vocatione in qua vocatus dicitur remanere, generale Capitulum praecipit abbati de Dora, quatinus fratrem Ioannem monachum … nunc in suo monasterio de Dora commorantem, remittat ad abbatiam propriam, cum aliis sub praesidente proprio condegendum, nec teneatur dicto abbati de… expensas rependere pro tempore quo ipse dictum monachum retinuit, contra expressam ipsius voluntatem. 23.  Item, cum frater Bernardus, monachus monasterii de Valeta, ob apostasiam suam et evagationem diuturnam per saeculum iam reversus ad disciplinam Ordinis non incaute privatus iuste fuerit habitu et gradu suo secundum exigentiam meritorum, attendens generale Capitulum ad signa poenitentiae quae referuntur in eo reperiri, abbati suo praecipit et committit quatinus sibi restituat de speciali gratia gradum quem prius habuit et cucullam. 24.  Item, cum abbates de Monte salutis et de Fi(s)terio visitatoribus suis inobedientes dicantur expensas eisdem necessarias solvere recusantes, ad generale Capitulum venire contemnentes et contributiones Ordinis a septem annis et citra exsolvere indebite remittentes, citatique pluries, ut dicitur, ad Capitulum generale non venerint, nec se excusaverint ut debebant, ipsos ex abundanti iterum citat generale Capitulum ad subsequens generale Capitulum, super hiis et aliis se purgaturos vel alias iuxta sua demerita recepturos ; alioquin nisi venerint, sciant se in sequenti Capitulo generali deponendos, eorum absentia non obstante. Abbati autem de Scala Dei committitur quatinus citationem huiusmodi eisdem studeat abbatibus intimare, et quidquid inde fecerit in sequenti Capitulo renuntiare studeat et referre. 25.  Item, cum frater Almulphus monachus et quondam abbas monasterii Cariloci, certis fuerit ex causis exigentibus per generale Capitulum depositus, idem generale Capitulum precibus domini cardinalis humiliter annuendo, ipsum rehabilitat, si et quantum est in talibus possibile famae et idoneitati restituit ut ad actus legitimos habeatur idoneus et promoveri valeat in futurum. 26.  Item, cum referire deceat spirituali gladio maleficos insurgentes et minitentes ledere impudenter ecclesias in rebus et bonis suis ; hic est quod generale Capitulum omnes et singulas personas regulares Ordinis monet sub poena excommunicationis et gravis adnimadversionis quatinus libros, privilegia et alia mobilia, si quae subtraxerint vel alias minus iuste habuerint, a monasterio Bonaevallis Viennensis infra mensem postquam ad eorum notitiam haec nostra diffinitio pervenerit, vel eorum malitiam fecerit quod non valeat pervenire. PETITIONES 27.  Petitio abbatum de Anglia, abbatum Vallisdignae et de Petra Kuiersicensi qui petunt quod esse reputentur legitime excusati a via praesentis generalis Capituli propter guerras et viarum discrimina ex speciali gratia exauditur ; eorumque absentiam generale Capitulum tolerat aequanimiter ista vice. 28.  Petitio abbatis Locedii qui petit quod sententia excommunicationis lata contra non solventes quotas contributionum in consignatis terminis non currat contra abbatem Caraevallis, ad cuius notitiam quota sibi imposita non pervenit, exauditur sub conditionibus hic adiectis, videlicet quod si sequenti Capitulo non solverit, in eadem sententia relabatur, et nihilominus ad duplum per Capitulum cogeretur. 29.  Diffinitio edita anno praeterito in generali Capitulo pro abbatia de Pinu contra abbatem et conventum de Regali loco in Anglia, per generale Capitulum renovatur, in suo robore, sicut antea, permansura. 30.  Petitio abbatis de Columba qui petit, cum tractatum diebus interpolatis cum suo conventu habuerit iuxta papalium continentiam statutorum, quod possit quasdam domos et pecias bosci, prati et terrarum arabilium, necnon et quoddam nemus minus utile certis personis, pro sui monasterii promovendis utilitatibus permutare, prout in instrumento tractatus praedicti Capitulo praesentato liquido continetur, abbatibus de Ponte et de Fonte vivo committitur quatinus ad monasterium de Columba personaliter accedentes advocatis secum domini Claraevallis commissariis, inde faciant quod utilitati dicti monasterii noverint convenire, salvis papalibus institutis, et quid inde fecerint referant sequenti Capitulo generali. 31.  Petitio abbatis de Wolkenderode qui petit quod possit permutare vel locare quasdam possessiones minus utiles, cum tractatum habuerit diebus interpolatis cum suo conventu secundum continentiam statutorum papalium, ut apparet in instrumento publico con[fecto] super praemissis, committitur abbatibus Voallcenceyde et de Rifensten, quatinus ad locum personaliter accedentes solerter super praemissis se informent et inquirant utilitate praedicti monasterii pensata, sicut viderint expedire. Quidquid autem fecerint vel invenerint, studeant, sicut cavetur in statutis, nuntiare et referre f[ideliter] sequenti Capitulo generali. 32.  Petitio abbatis de Bellabrancha quod permutare possit quamdam medietariam [sive] domum agriculturam habentem, duo modia avenae annui redditus et quasdam possessiones steriles et inutiles, cum tractatum habuerit diebus interpositis cum c[onvent]u secundum continentiam statutorum papalium, ut apparet in instrumento publico confecto super praemissis, committitur abbati de Campania et de Ponte Otroni, quatinus diligenter inquirant super praemissis prout melius viderint expedire, et quid inde fecerint, vel invenerint fideliter renuntient in sequenti Capitulo generali. 33.  Petitio abbatis de Valloliis qui petit quod, loco centum regalium auri concessorum monasterio suo pro redditibus emendis ad usum portae et pauperum ibidem affluentium, assignare possit officio portariae duos modios bladi in usus pauperum convertendos. Item, quod vendere possit viginti iornalia silvarum non caeduarum. Item, quod octo tenementa in valore exigua, quae retinere non possent commode ob potentiam et cum hanc displicentiam cuiusdam domini nobilis cuius subsunt tenementa domino possit ad firmam tradere perpetuo, cum per hoc dictus nobilis placaretur. Item, duas de domibus suis, videlicet Hayam et Bartam, quarum nulla sufficeret ad vitam unius religiosi condecenter sustinendum, possit ad firmam tradere unam pro viginti quatuor libris annuatim ad vitam cuiusdam mercatoris de partibus et sponsae, sic quod superstes coniugum dictam domum possideat ad vitam suam dumtaxat, ut dictum est, sub annua pensione. Aliam vero domum ad firmam trium modiorum bladi cum octo libris ad vitam cuiusdam armigeri de partibus persolvandis, secundum quod in instrumento publico super praemissis confecto continetur expressius, tractatu prius habito secundum continentiam statutorum papalium diebus interpolatis, secundum quod exigitur, cum conventu, committitur abbatibus de Longovillari et de Caricampo quatinus ad locum personaliter accedentes diligenter inquirant et se informent de praemissis, prout noverint monasterio expedire. Quidquid autem fecerint vel invenerint renuntient fideliter sub sigillis suis in sequenti Capitulo generali. 34.  Petitio abbatis Bonaevallis Viennensis qui petit quod partem cuiusdam territorii pertinentis ad quandam grangiam suam dictam Grilleriam minus ad praesens utilem sibi et suo monasterio, possit in emphiteosim vel infeodationem perpetuam tradere, cum tractatum habuerit diebus interpolatis secundum continentiam statutorum papalium cum conventu suo prout in instrumento publico confecto super hoc seriosius continetur, committitur *abbatibus* de Vallecrescenti et de Valle benedicta, quatinus ad locum personaliter accedentes diligenter se informent et inquirant utrum tractatus huiusmodi expediat, etc., pro praesenti vel alias pro futuro. Quidquid autem fecerint, etc. 35.  Petitio abbatis de Lococrescenti qui petit quod permutare valeat quoddam molendinum et quamdam petiam terrae in alias possessiones magis utiles suo monasterio, cum tractatum habuerit diebus interpolatis, iuxta continentiam statutorum papalium cum proprio conventu, secundum quod in instrumento publico confecto super hoc seriosius continetur, committitur abbatibus de Bellavalle et de Bethania quatinus, ad locum personaliter accedentes, invigilent inquirere super permutatione huiusmodi secundum quod monasterio viderint expedire. Quidquid autem, etc. 36.  Petitio abbatis Vallis (Sancti) Richerii qui petit quod quasdam possessiones et decimas possit ultra quinquennium cum contraplegio tradere sub competenti annua pensione. Item, quamdam quantitatem avenae annuatim sibi debitae permutare ad certum censum pecuniae annui redditus competentem. Item, vendere unam pensionem panis et vini ad vitam quorumdam coniugum vel alterius eorumdem. Item, decem sol. annui redditus permutare cum totidem magis sibi utilibus, licet alibi situatis. Item, aliquos redditus in pecunia usque ad septem sol. vel circiter vendere, ut de pecunia alios emant redditus meliores, cum tractatum habuerit dictus abbas et conventus diebus interpolatis et aliis in statutis papalibus requisitis solemniter observatis, sicut patet liquidius per instrumentum publicum super praemissis confectum et oblatum Capitulo generali ; committitur abbatibus de Sancto Andrea et de Barbereyo quatinus locum adeant et diligenter inquirant si dicto monasterio appareat tractatus et contenta articulatim in eo convenire. Quidquid autem fecerint, etc. 37.  Petitio nobilium dominarum Margaritae et Alienor de Sulyacho petentium quod corpus domini Odonis patris sui, repositum in abbatia (Sancti) Albiniaci in deposito, sibi restituatur, et quod abbas et conventus dicti monasterii ad restitutionem huiusmodi compellantur, maxime cum dictus nobilis cum suis progenitoribus in alio monasterio Ordinis elegerit sepulturam. Committitur domino Pontigniacensi quatinus per se vel per alium, auditis partibus et partium rationibus hinc et inde, breve eisdem faciat iustitiae complementum. Quidquid autem fecerit, etc. 38.  Petitio abbatis de Valle serena, qui petit quod possit permutare quasdam domos, casamenta et ipsarum aedificia cum quibusdam personis, secundum quod in instrumento publico confecto super hoc diebus interpolatis in processu iuxta papalium debitam continentiam statutorum ; committitur abbatibus de Ponte et de Fonte vivo quatinus ad locum personaliter accedentes, assumptis secum visitatoribus domini Claraevallis, diligenter inquirant super permutatione huiusmodi secundum quod monasterio viderint expedire. Et quidquid inde fecerint, studeant fideliter referre sub sigillis suis, observatis diligenter contentis in statutis papalibus, in sequenti Capitulo generali. 39.  Petitio abbatis Locedii qui petit quatinus cum abbates de Rippalta et de Sancto Andrea in nuper praeterito Capitulo generali impetraverint inspectores super quibusdam venditionibus quarumdam possessionum et iurium faciendis pro sui monasterii importabilibus debitis alienandis, qui quidem commissarii in suae commissionis officio minime processerunt, renovetur eorumdem auctoritas et potestas. Generale Capitulum eisdem praecipit et committit quatinus ad dictum monasterium Locedii accedentes iuxta primae diffinitionis tenorem in discussionis negotio procedant prout, salvis papalibus institutis, viderint oportere. Et quid inde, etc. 40.  Petitio abbatis de Monasteriis in Argona qui petit quatinus, cum tractatum habuerit diebus interpolatis cum suo conventu iuxta papalia instituta, possit quasdam grangias ad suum monasterium pertinentes ultra quinquennium ad firmam tradere, vel ad censum. Item, redditus aliquos minus utiles in magis utiles permutare et pensionem ad vitam cuidam devoto ad eos pro evidenti utilitate vendere vel alias contrahere cum eodem. Abbatibus de Altofonte et de Insula barrensi committitur quatinus ad dictum monasterium de Monasteriis in Argona personaliter accedentes, de causis venditionum seu permutationum praedictarum diligenter inquirant, et salvis statutis papalibus, ordinent et inde faciant quidquid viderint dicto monasterio de Monasteriis in Argona expedire. Et quid inde fecerint, etc. 41.  Petitio abbatis Vallis Sanctae Mariae de Sturzeburne qui petit quod, urgentibus sui monasterii debitis, possit quasdam pensiones usque ad summam trecentarum librarum denariorum argentinorum vendere ad vitam, ac venditiones domorum pro dictis debitis exsolvendis concedere aut facere ; dentur sibi super hoc a Capitulo inspectores. Abbatibus de Novo castro et de Uterina valle committitur quatinus ad dictum monasterium accedentes, servatis papalibus institutis, ad discussionem earum praedictarum traditionum seu concessionum debite procedant et faciant quod noverint faciendum et viderint monasterio expedire, cum tractatum dictus abbas Sanctae Mariae cum conventu suo habuerit de praemissis, de quo Capitulo extitit facta fides et consensus patris abbatis intervenerit in eisdem. 42.  Petitio abbatis de Sancto Benedicto in Vipria qui petit quatinus, cum monasterium suum debitorum sarcina sub usurarum voragine a suorum praedecessorum temporibus multipliciter sit oppressum, possit vendere domino Ioanni de Sancto Michaele presbitero curato de Pirons et Ydetae eius sorori ad vitam, et cuilibet ipsorum qui postremo vitam duxerit in humanis, domum de Longecawe, cum eius pertinentiis universis. Item, *domunculam* quamdam quam habet in Tullo, perpetuo vendere, vel in emphiteosim dare, praesertim cum tractatum habuerit cum conventu iuxta papalia instituta, ut poterit per instrumenta confecta super hoc inspectoribus apparere. Abbatibus de Excurio et de Vallibus in Ornesyo committitur quatinus ad monasterium personaliter accedentes de praemissis discutiant et inquirant diligentius veritatem, et inde faciant quod noverint utilitati dicti monasterii convenire, salvis papalibus institutis. Et quid inde fecerint, etc. 43.  Petitio domini Morimundi qui petit quod possit vendere viginti et sex arpenta silvae non caeduae, super quo tractatum habuerit cum suo conventu, secundum papalia instituta, quem Capitulo praesentavit, manu publica et sub sigillis suo et conventus, dentur sibi commissarii inspectores. Abbatibus de Crista et de Bethania committitur quatinus ad monasterium personaliter accedentes inde faciant quod monasterio praedicto de Morimundo cognoverint expedire, salvis in omnibus papalibus institutis. Et quid inde, etc. 44.  Petitio abbatis de Insula Barri qui petit quatinus, pro sui monasterii utilitatibus promovendis, possit certas possessiones, redditus et iura quae possidet et habet in illis diversis a suo monasterio distantibus et sibi minus utilia, possit cum propinquioribus et magis utilibus commutare, cum super hoc cum suo conventu tractatum habuerit interpolatis diebus quem Capitulo praesentavit. Abbatibus de Crista et de Vallibus in Ornesio committitur quatinus ad dictum monasterium accedentes, causas dictarum permutationum studeant discutere et videre, et inde faciant quod viderint dicto monasterio de Insula Barri expedire, salvis papalibus institutis. Et quid inde fecerint, etc. 45.  Petitio abbatis de Alba qui petit licentiam sibi dari ut possit grangias suas locare vel ad firmam tradere, seu censum ultra quinquennium, cum tractatum habuerit cum conventu. Abbatibus de Sturtezburne et de Mulembrune committitur quatinus ad locum praedictum de Alba accedant et inde faciant, salvis papalibus institutis, quod viderint utilitatibus dicti monasterii convenire. Et quid inde fecerint, etc. 46.  Petitio abbatis de Porta qui petit quatinus, cum tractatum habuerit diebus interpolatis cum conventu, quem Capitulo praesentavit, detur sibi licentia vendendi quamdam suam domum in Effordia situatam pro suis debitis usurariis exsolvendis, et possessiones aliquas minus utiles in magis utiles commutandi, prout haec in instrumento tractatus liquidius inseruntur. Abbatibus de Sichem et de Bouch committitur quatinus ad dictum monasterium accedant et inde secundum formam statutorum papalium faciant quod viderint monasterii necessitatibus convenire. Et quid inde fecerint, etc. 47.  Petitio abbatis Ygniaci qui petit quatinus cum suum monasterium sit a retroactis temporibus in multis pensionibus obligatum possit viginti quatuor arpenta silvae non caeduae ad sex annos, anno videlicet quolibet arpenta quatuor, vendere quo dictis pensionibus et sui monasterii necessitatibus sublevandis, cum tractatum diebus interpolatis habuerit cum conventu. Abbatibus de Longoponte et de Valleclara committitur quatinus ad monasterium de Ygniaco accedant et inde, secundum papalia instituta, facere studeant quod fuerit monasterio opportunum. Et quid inde, etc. 48.  Petitio abbatis de Caricampo, qui petit quatinus, cum tractatum diebus interpolatis habuerit cum conventu, possit pro sui monasterii debitis persolvendis, octo iornalia silvae non caeduae venditioni tradere, et terras quatuor grangiarum suarum ultra quinquennium ascensiare, prout in instrumento tractatus plenius continetur. Abbatibus de Valloliis et de Gardo committitur quatinus ad monasterium de Caricampo praedictum personaliter accedant et inde faciant et ordinent quidquid, servatis papalibus institutis, fuerit monasterio opportunum. Et quid inde fecerint, etc. 49.  Petitionem nobilis dominae Ioannae de Sa(u)baudya, dominae de Gayo, continentem quod de prioratu monialium loci nostri Ordinis Gebenensis dioecesis, ordinetur abbatia monialium praedictarum, cum intendat dictam abbatiam bonis suis et eleemosynis fulcire pariter et dotare, generale Capitulum piae petitioni et devoto desiderio dictae nobilis quantum potest cupiens inclinare, patri abbati de Bonomonte et abbatibus de Alta *crista et* de Alpibus praecipit et committit quatinus ad dictum prioratum accedant et si locum ad huiusmodi repererint esse aptum, inde ordinent et faciant quod viderint opportunum, auctoritate Capituli generalis. 50.  Dignum est et congruum rationi ut illis se ostendat generale Capitulum ad gratiam liberale quibus labor prolixior et vita laudabilis suffragantur ; hinc est quod generale Capitulum attendens qualiter abbas de Scala Dei triginta sex annis monasterium suum tam fideliter quam laudabiliter rexerit, morum laudabilium suffultus honore, ad petitionem domini Morimundi cum ipso ut a generali Capitulo usque ad continuum quinquennium valeat remanere, ducit tenore praesentium misericorditer dispensandum. 51.  Cum dignum sit sanctos Dei in regnis coelestibus constitutos sollicitis attolli honoribus et congruis laudibus venerari ; eapropter generale Capitulum petitioni piae illustris principis domini marchionis Moraviae favorabiliter annuens, statuit et diffinit quatinus in singulis domibus nostri Ordinis in regno Bo[h]emiae constitutis, duae missae de cetero de sancto Procopio devotionis affectibus celebrentur. 52.  Pensionis annuae concessionem fratri Ioanni Malpaz, monacho de Crista quondam abbati de Insula barrensi per patrem abbatem de Sancto Benedicto et abbatem qui sibi successit, de consensu seniorum domus, verum etiam totius conventus de Insula barrensi tamquam benemerito factam, prout in litteris super hoc confectis expressius continetur, generale Capitulum ratificat, approbat et confirmat sibi soluturam, praecipiens idem Capitulum quamdiu vitam duxerit in humanis omni difficultatis obstaculo procul misso. 53.  Petitio abbatis Cedelicensis qui petit quatinus pecuniam ex uno suo molendino vendito redactam, possit in suorum gravium debitorum solutionem convertere, sui monasterii consideratis oneribus, favorabiliter exauditur. 54.  Petitio domini comitis Sabaudiae qui petit quod, cum ad petitionem bonae memoriae patris sui, abbas et conventus Altaecumbae sibi tres missas in capella dictorum comitum diebus singulis pro remedio animarum progenitorum suorum concesserint perpetuo celebrandas, cum ipse pro tribus monachis dicto monasterio sufficientes redditus assignaverit, dicta concessio per generale Capitulum confirmetur, ob dicti domini comitis illustrem reverentiam, exauditur, dictamque concessionem confirmat et ratificat Capitulum generale. 55.  Cum iuxta dictum Apostoli nemini cito manum imponere debeamus, hinc est quod attendens generale Capitulum qualiter abbas Locedii et iam, ut dicitur, suspensus, abbatem de Iubino virum vitae laudabilis ac etiam bonae famae, prout Capitulum extitit multorum bonorum testimonio informatum, indeliberato consilio ab administratione suspenderit, ac tres novitios bonae indolis emiserit minus iuste, praedictas suspensionem et emissionem revocat et annullat praedictum Capitulum generale, dictis novitiis revertendi ad locum, ubi Deo debitum elegerunt reddere famulatum, liberam tribuens facultatem. 56.  Cum unumquemque deceat in suo laudabili proposito confoveri, hinc est quod generale Capitulum piae petitionis instantiae fratris Bernardi Petri conversi monasterii de Vallemagna, eleemosynarii domini nostri Papae, annuens, ordinat et diffinit quatinus in quadam capella ipsius monasterii, cui multa bona contulit pro altari inibi construendo, cum dominus ipsum vocaverit ab humanis valeat libere sepeliri. 57.  Petitio abbatis de Novo campo qui petit quod possit quasdam possessiones minus utiles cum utilioribus permutare. Item, possessiones quas habent in ducatu Steviensi in emphyteosim concedere et sibi super hoc commissarii deputentur, abbatibus de Dargon et de Dobran committitur quatinus ad praefatum monasterium personaliter accedentes, inde faciant quod viderint monasterio, consideratis debitorum oneribus, expedire. Et quid inde fecerint, etc. 58.  Petitio abbatis de Dargon qui petit licentiam sibi dari ut valeat quasdam possessiones minus utiles pro utilioribus permutare, et quasdam pensiones ad vitam vendere, et sibi super hoc commissarii deputentur, abbatibus de Stolpa et de Novo campo committitur quatinus ad dictum [monasterium] accedentes in huiusmodi, salvis statutis papalibus, sic se habeant prout monasterio fore viderint opportunum. 59.  Petitio abbatis de Hymmerode qui petit quatinus, cum suum monasterium sit guerrarum turbinibus aliisque infortuniis ac [per] vini et bladi decrescentiam notabiliter tenuatum, a susceptione hospitum usque ad triennium excusetur, benigniter exauditur. 60.  Petitio abbatis monasterii Caraevallis prope Mediolanum qui petit quod, cum pro abbate et conventu monasterii Sanctae Mariae de Strata undecim florenos solvit, de cuiusmodi solutione habet, ut asserit, legitimam apodissam, quos quidem florenos abbas qui nunc praeest regimini praedicti monasterii Sanctae Mariae de Strata solvere penitus recusavit, committatur alicui nostri Ordinis abbati, qui praefatum recusantem ad solvendum dictos florenos dicto abbati Caraevallis coerceat et compellat auctoritate Capituli generalis ; generale Capitulum huiusmodi coercitionem abbati de Palliano, informatione super hoc recepta primitus vocatis qui fuerint evocandi, committit in plenaria potestate. 61.  Petitio abbatis de Meyra in Galecia qui petit quatinus, cum suum monasterium mole gravium debitorum et guerrarum insultibus multipliciter sit oppressum, a prima vice qua tenebitur venire ad Capitulum excusetur, attentis suae probitatis meritis et labore quem veniendo ad praesens generale Capitulum est perpessus, benigniter exauditur. 62.  Concessionem annuae pensionis fratri Ioanni de Golonis fontibus, monacho et quondam abbati Karoliloci, factam per abbatem et conventum cum consensu patris abbatis ut in quibusdam litteris sigillis eorum roboratis lucidius continetur, generale Capitulum ratificat et confirmat ut inconcussa maneat pro futuro. RELATIONES 63.  Relationem abbatum de Bullencuria et de Monasteriis in Argona commissariorum Capituli generalis, necnon et abbatis Trium fontium a domino Claraevallis quoad hoc deputati, super eo quod abbas et conventus de Moris petierunt a Capitulo generali licentiam sibi dari quod possint sex sextarios per modium frumenti et siliginis sui annui redditus in certam quantitatem avenae permutare, ac pro uno modio bladi, vini, valorem recipere, quasdamque terras ad sui monasterii grangias pertinentes ultra quinquennium certis personis tradere seu ad vitam vel in emphyteosim perpetuam assignare, prout haec omnia in instrumento tractatus et relatione plenius continetur, cum per omnia rite et debite sit processum, generale Capitulum approbat et confirmat. 64.  Relationem domini Claraevallis patris abbatis et magistri Bernardi de Fusniaco et de Loco Sancti Bernardi abbatum, commissariorum Capituli generalis, super eo quod abbas et conventus de Villari in Brabantia petierunt a Capitulo licentiam sibi dari quod possint grangias suas ad firmam seu censam ultra quinquennium certis personis tradere et quasdam terras sparsim iacentes et ad monasterium suum spectantes utilius permutare, prout haec in instrumento tractatus clarius continetur, tamquam eamdem rite factam generale Capitulum approbat, ratificat et confirmat. 65.  Cum in electione fratris Lewelini in abbatem de Strataflorida per abbatem de Blanchalanda inibi celebratam vendicasse sibi locum error intolerabilis diceretur, ideo in generali Capitulo super praeterito de Bello loco Regis et de Thama commissum extitit ut de huiusmodi studeant inquirere veritatem, quidquid commissarii electionis praedictae meritis perlustratis, electionemque de fratre Lewelino facta extiterat tamquam canonicam auctoritate Capituli confirmaverunt, prout Capitulum per processus inspectionem extitit informatum. Et quia dictum Capitulum commissarios antedictos, diligenti examine praehabito, reperit per aequitatis semitam incessisse, idcirco confirmationem quam de electione praedicta fecerunt, cum suis dependentiis, generale Capitulum ratificat ac etiam reconfirmat, cum nihil fuerit per partem adversam propositum vel etiam in contrarium allegatum. 66.  Relationem abbatum de Villari in Brabantia et de Alna commissariorum Capituli generalis quoad hoc, et domini Claraevallis patris abbatis, super eo quod abbas et conventus monasterii de Camberone possint quoddam molendium et unum torcular in emphyteosim sub annuo censu tradere. Item, quasdam terras et redditus in fundatione trium capellaniarum assignatas amortizare, prout in tractatu et relatione facta Capitulo plenius continetur, cum omnia rite processerint, generale Capitulum ratificat cum modificationibus in relatione positis et confirmat. 67.  Relationem abbatum de Dargon et de Novo campo, commissariorum Capituli generalis, factam generali Capitulo super eo quod abbas et conventus de Dobran possint quaedam ligna fagina et dispersa vendere, ac grangias suas in villas mutare et in certos redditus emphyteoticos convertere, prout in tractatu et relatione praedicta plenius continetur, generale Capitulum approbat et confirmat. 68.  Ordinationem factam per dominum Morimundi super discordia quae inter abbatem et conventum Bellaevallis ex una parte et filios suos abbatem et conventum de Caritate in Burgundia vertebatur, occasione pensionis annuae viginti quatuor librarum stephanen., tamquam partibus utilem et honestam, generale Capitulum approbat et confirmat. 69.  Permutationem quarumdam possessionum et iurium immobilium ad monasterium Sanctae Mariae de Regali valle versus Neapolim spectantium, in civitate Neapoli confino et territorio situatarum, factam per abbatem et conventum dicti monasterii pro bono pacis et utilitatem monasterii praelibati, cum nobili et potenti viro domino Constantino de Cava milite, illustrissimae ac serenissimae dominae Ierusalem et Siciliae reginae thesaurario, pro quibusdam possessionibus et iuribus immobilibus et feodalibus vassallis burgensalibus et censualibus ad dictum dominum Constantium hereditarie spectantibus in villa, territorio et confinio Strignam situatis cum possessionibus, conditionibus et cautelis in publico instrumento confecto super hoc comprehensis, generale Capitulum ex speciali gratia ratificat, approbat et confirmat. 70.  Relationem abbatum de Luczela et de Maristella subrogati loco abbatis Aurorae, commissariorum generalis Capituli, nec non abbatis Sancti Urbani commissarii abbatis Altaeripae, patris abbatis monasterii de Capella super venditione, alienatione et permutatione quarumdam possessionum praedicto monasterio de Capella minus utilium, secundum quod ex assensibus tam abbatis quam conventus in instrumento publico, iuxta formam statutorum papalium, habetur seriosius confecto super praemissis, dictorumque abbatum approbationem, confirmationem et processum ; cum rite se habuerint, observato sollicite et seriatim tenore statutorum papalium, sicut patet evidenter instrumento videntibus et processum, generale Capitulum, quantum potest, ratificat et confirmat apponendo in praemissis assensum, si expediat, et decretum. 71.  Relationem abbatum de Frigido monte et de Regali monte, commissariorum generalis Capituli, nec non domini Pontigniacensis patris abbatis monasterii Karoliloci, super venditione per abbatem et conventum praedicti monasterii Karoliloci quatuor pensionum panis Ioanni Bridoul singulis septimanis persolvendis quamdiu idem Ioannes fuerit in humanis ; super traditione duarum mensurarum inutilium vel quasi monasterio in emphyteosim perpetuam. Item, super traditione ad censum annuum sexdecim arpentorum terrae minus sibi utilium. Item, trium domuncularum iam ruina notabili collapsarum, cum hortulo adiacenti ad vitam trium personarum sub annua, quamdiu vixerint, pensione, secundum quod in instrumento publico confecto super praemissis de assensu et voluntate conventus seriosius secundum continentiam statutorum papalium continetur ; dictorumque abbatum approbationem, confirmationem et processum, cum rite se habuerint et debite attenderint ad statuta papalia, sicut patet evidenter ex instrumento publico praesentato Capitulo generali factum et facti seriem ex integro continenti, dictum generale Capitulum, quantum potest, ratificat et confirmat, apponendo in praemissis assensum, si expediat, et decretum. 72.  Relationem abbatum de Rupibus, de Callovio commissariorum Capituli generalis, abbatis Fontis Ioannis commissarii domini Pontigniacensis, patris abbatis monasterii Boni radii super ea quae sequuntur, videlicet super permutatione quarumdam possessionum remotarum ad alias propinquiores et, ut referunt, plurimum meliores. Item, super traditione in emphyteosim quarumdam possessionum minus sibi utilium sub pensione annua imponenda. Item, super traditione ad firmam vel pensionem annuam ultra quinquennium quarumdam possessionum sterilium et quasi inutilium, ut videtur. Item, super licentia vendendi quadraginta arpenta de silvis suis non caeduis secundum quod in instrumento publico confecto super praemissis de assensu et voluntate conventus seriosius iuxta formam statutorum papalium continetur, dictorumque abbatum approbationem, confirmationem in praemissis habitus et processum, cum rite observaverint ordinem iuris et statuta papalia, sicut patet evidenter in instrumento publico exhibitio Capitulo generali, factum et facti seriem, dictum Capitulum quantum potest, ratificat et confirmat, apponendo processui et actitatis per eos consensum si expediat, et decretum. 73.  Relationem domini Pontigniacensis patris abbatis Callovii, de Bono radio et de Rupibus monasteriorum abbatum, commissariorum generalis Capituli, super eo quod abbas et conventus Callovii petierunt anno praeterito a Capitulo quod quasdam possessiones quasi steriles et inutiles existentes in territorio Bonerufe et alibi, possent ad annuum censum tradere vel alias ut ecclesiae viderint expedire. Item, quod aliquas possessiones a locis suis distantes possint cum aliis propinquioribus permutare. Item, quod alias hereditates vel possessiones sicut domos et cetera possent concedere ultra quinquennium ad modiationem vel firmam annuatim ecclesiae persolvendam, secundum quod in instrumento publico super praemissis confecto, iuxta formam statutorum papalium, continetur, dictorumque abbatum approbationem et confirmationem, cum rite observaverint ordinata in statutis papalibus, factum et facti seriem generale Capitulum, quantum potest, ratificat, apponendo processui et actitatis per eos consensum, si expediat, et decretum. 74.  Relationem abbatum Uterinae Vallis et de Osterbourch, commissariorum generalis Capituli, et de Erberbarch patris abbatis monasterii de Sconowya super ea quae sequuntur, videlicet traditione quarumdam possessionum sterilium ad vitam dumtaxat certarum personarum, alienatione quarumdam possessionum minus utilium et permutatione aliarum, secundum quod in processu et instrumento publico super praemissis confecto, iuxta formam statutorum papalium, liquidius continetur, dictorumque abbatum confirmationem et processum cum rite seriem statutorum papalium attenderint, generale Capitulum approbat et ratificat apponendo processui et actitatis per eos consensum, si expediat, et decretum. 75.  Relatione abbatum Sancti Marcelli et de Garda Dei, commissariorum generalis Capituli, super permutatione quarumdam rerum et possessionum contingentium monasterium de Obazina per abbatem et conventum praedicti monasterii facienda, secundum quod in processu et instrumento publico res et possessiones, observato tenore seriatim statutorum papalium, et alia actitata lucidius continetur, dictorumque confirmationem et processum et quidquid inde sequitur generale Capitulum approbat et ratificat apponendo processui et actitatis per eos consensum, si expediat, et decretum. PUNITIONES 76.  Sententiam depositionis et processum factum contra fratrem Ioannem Poulons, tunc abbatem monasterii de Paludis in Sardinia, per abbatem de Paliano, generale Capitulum, visis diligenter processibus et processuum seriem ratificat et confirmat. 77.  Sententias depositionis et excommunicationis latas in abbatissam de Soldebonocz et quasdam officiales ipsius moniales et alios processus contra easdem abbatissam et moniales per abbatem de Luczela factos, generale Capitulum ratificat et confirmat, committendo eidem abbati de Luczela secundario quod dictas abbatissam et moniales denuntiari procuret in capitulis Ordinis locorum adiacentium, quamdiu in sua rebellione [perseveraverint] depositas ab administrationibus suis et excommunicatas tamquam inobedientes Ordini contumaciter et rebelles. Insuper procedat ad reformationem loci auctoritate Capituli per institutionem abbatissae et officialium, secundum quod loco illi viderit et honestati Ordinis expedire. Si vero dictae abbatissa et moniales redirent ad obedientiam et unitatem Ordinis, sibi liceat cum ipsis super sententiis et depositionibus, vice generalis Capituli, dispensare. 78.  Reformationem studii Oxoniensis in Anglia tam in capitibus quam in membris personarum regularium et scolarium inibi commorantium, abbatibus de Bello loco regis et de Walleya, sacrae theologiae magistris, committit Capitulum generale in plenaria Ordinis potestate, adiiciens dictum Capitulum ut abbates non mittentes ibidem scolares, ut tenentur, secundum quod in statutis papalibus continetur, ad dupli praestationem compellere non postponant. 79.  Reformationem monasterii de Bongartum, Argentinensis dioecesis, in quo dicuntur plurima execrabiliter deformata, domino Morimundi per se vel per alium per punitionem, emissionem vel alias committit Capitulum generale in plenaria Ordinis potestate. 80.  Dispersionem monasterii de Alba miserabiliter desolati usque ad triennium, patri abbati de Novo castro committit Capitulum generale in plenaria potestate. 81.  Dispersionem monasterii de Novo campo, debitorum oneribus gravibus oppressi, committit generale Capitulum patri abbati de Campo cum modificatione diffinitionis anni praeteriti, in plenaria potestate. 82.  Relevationem monasterii Altaesilvae personarum regularium oneribus et voraginibus debitorum lamentabiliter et quasi irreparabiliter desolati, per alienationem, dispersionem vel alias, generale Capitulum patri abbati committit per se vel per alium in plenaria Ordinis potestate. 83.  Relevatio monasterii de Grandi prato, ex multis infortuniis vicinanti importuno collapsui, committitur patri abbati de Villari in Brabantia quatinus ad monasterium personaliter accedens, invigilet circa relevationem dicti monasterii per dispersionem personarum regularium abbatiae vel per alia remedia in plenaria Ordinis potestate. CITATIO 84.  Abbates Sancti Salvi et de Blanchalanda qui citati ad praesens Capitulum non venerunt, nec excusationes sufficienter miserunt, citat generale Capitulum ad sequens immediate Capitulum, suam ibi allegaturos excusationem vel alias iuxta sua demerita recepturos talionem. Patribus autem abbatibus eorumdem committitur quatinus dictis abbatibus huiusmodi studeant opportunis temporibus intimare, et super haec relationem facere in sequenti Capitulo generali. COMMISSIO 85.  Cum inter abbatem de Columba ex una parte et fratrem Ioannem Scoti eius monachum ex alia, vertatur quaestio dicto abbate scilicet asserente quod dictus frater Ioannes non est monachus Ordinis, ex eo quod cum fuerit de Ordine Fratrum Minorum non habuerit licentiam transeundi ad nostrum Ordinem ordinatam, et e contra dictus frater Ioannes asserat se habuisse et habere dictam licentiam ordinatam et sufficientem, et de ea faciat et coram domino cardinali nostro tunc legato fecerit plenam fidem, et per consequens esse verum monachum Ordinis et monasterii memorati. Ad petitionem dominorum de Mediolano, Capitulum inclinatum committit abbati de Palliano quod auctoritate generalis Capituli possit dictam controversiam terminare et facere iustitiae complementum, in plenaria Ordinis potestate. ORATIONES PRO VIVIS. 86.  Pro sanctissimo in Christo patre ac domino domino Clemente divina providentia romanae et universalis Ecclesiae summo pontifice, dicantur tres missae : una de Sancta Cruce, secunda de Sancto Spiritu, tertia de Beata Virgine, a singulis sacerdotibus Ordinis universi. 87.  Pro reverendis in Christo patribus et dominis cardinali albo, Boloniensi, Hostiensi, Sabinensi, Portuensi, et aliis cardinalibus, dicantur tres missae, una de Sancto Spiritu, secunda de Sancta Cruce, tertia de Beata Virgine, in singulis domibus Ordinis universi. 88.  Pro reverendis in Christo patribus et dominis dominis Lugdunensi, Viennensi, Bituricensi, Senonensi, Cabilonensi, Gebennensi, et aliis dominis archiepiscopis et episcopis, dicantur duae missae, una de Sancto Spiritu, alia de Sancta Maria, in singulis domibus Ordinis universi. 89.  Pro illustrissimo ac potentissimo principe domino Dei gratia rege Francorum, regina et liberis, dicantur tres missae, una de Sancto Spiritu, alia de Sancta Cruce, tertia de Beata Virgine, a singulis sacerdotibus Ordinis universi. 90.  Pro illustrissimo principe domino rege Angliae, regina ac liberis dicantur tres missae, una de Sancto Spiritu, alia de Sancta Cruce, tertia de Beata Virgine, a singulis sacerdotibus Ordinis universi. 91.  Pro domino rege Hispaniae, regina et liberis, domino rege Portugalliae, regina et liberis, domino rege Siciliae, regina et liberis, regina Navarrae et liberis, Ioanna regina quondam Franciae et liberis, dicantur duae missae, una de Sancto Spiritu, alia de Beata Virgine, in singulis domibus Ordinis universi. 92.  Pro domino duce Burgundiae, ducissa, domino Philippo filio eorum, ac domina comitissa Boloniae uxore eiusdem, dicantur duae missae, una de Sancto Spiritu, alia de Beata Virgine, a singulis sacerdotibus Ordinis universi. 93.  Pro domino comite Flandriae, domino comite Sabaudiae, domino Gebenensi, comitissa et liberis, domino Ludovico de Sabaudia, uxore et liberis, domino comite de Derbi, comitissa et liberis, dicatur una missa de Sancta Maria in singulis domibus Ordinis universi. 94.  Pro illustrissima domina domina Ioanna de Valesyo comitissa Hannoniae et moniali monasterii de Fontinellis nostri Ordinis, dicatur una missa de Sancto Spiritu, in singulis domibus Ordinis universi. ORATIONES PRO DEFUNCTIS. 95.  Pro sanctissimo patre nostro domino Benedicto papa defuncto, pro domino rege Navarrae nuper defuncto, domina ducissa Britanniae nuper defuncta, domino comite Sabaudiae nuper defuncto, dicatur una missa a singulis sacerdotibus Ordinis universi. 96.  Pro domino I, de Pontino quondam comite de Albamala, domina Elisabeth quondam ducissa Austriae, dicatur una missa in singulis monasteriis Ordinis universi. 97.  Summa de missis dicendis singulis sacerdotibus pro vivis : quatuor de Sancto Spiritu, tres de Sancta Cruce, quatuor de Beata Maria. Item pro vivis, in singulis domibus : quatuor de Sancto Spiritu, una de Sancta Cruce, et quatuor de Beata Maria. 98.  Summa de missis dicendis a singulis sacerdotibus pro defunctis : una. Item, pro defunctis in singulis domibus : una. 